‘Rekordgetal’ partye vanjaar op stembriefArgieffoto ŉ Rekordgetal van 48 politieke partye sal aan die nasionale verkiesing op 8 Mei vanjaar deelneem, 19 partye meer as die vorige algemene verkiesing in 2014. Leiers van die politieke partye het Woensdag in Johannesburg byeengekom om die verpligte verkiesingsgedragskode te onderteken. Sy Mamabolo, die hoofverkiesingsbeampte van die Onafhanklike Verkiesingskomitee (OVK), het gesê daar is 26 756 898 kiesers op die kiesersrol, waarvan 55% vroue en 45% mans is. “Hierdie kiesersrol verteenwoordig 74,6% van die totale stemouderdom-bevolking. Sedert die eerste universele kiesersrol in 1999 saamgestel is, het die rol met 47% gegroei,” het Mamabolo gesê. Sowat 20% van die kiesersrol bestaan uit jong kiesers onder die ouderdom van 29. Die hoofverkiesingsbeampte het ook gesê ŉ rekordgetal politieke partye sal aan die provinsiale verkiesing deelneem. Gauteng het die meeste partye met 36, terwyl die minste partye in die Noord-Kaap geregistreer is – net 21. Kiesers sal op 8 Mei hul kruisies by 22 926 kiesstasies reg oor die land kan trek.